Illum, il-Kummissjoni adottat il-lista l-ġdida tagħha ta' 23 pajjiż terz b'nuqqasijiet strateġiċi fl-oqfsa tagħhom tal-ġlieda kontra l-ħasil tal-flus u l-finanzjament tat-terroriżmu. L-għan ta' din il-lista huwa li tħares is-sistema finanzjarja tal-UE billi tipprevjeni aħjar ir-riskji ta' ħasil tal-flus u ta' finanzjament tat-terroriżmu. B'riżultat tal-elenkar fil-lista, il-banek u entitajiet oħrajn koperti mir-regoli tal-UE kontra l-ħasil tal-flus se jkollhom japplikaw kontrolli ulterjuri (diliġenza dovuta) fuq operazzjonijiet finanzjarji li jinvolvu klijenti u istituzzjonijiet finanzjarji minn dawn il-pajjiżi terzi b'riskju għoli biex jidentifikaw aħjar kull fluss ta' flus suspettuż. Il-lista ġiet stabbilita wara analiżi fil-fond fuq il-bażi ta' metodoloġija ġdida li tirrifletti l-kriterji iktar stretti tal-ħames direttiva kontra l-ħasil tal-flus li ilha fis-seħħ minn Lulju 2018. Věra Jourová, il-Kummissarju għall-Ġustizzja, il-Konsumaturi u l-Ugwaljanza bejn il-Ġeneri, stqarret: “Aħna stabbilejna l-aktar standards b'saħħithom kontra l-ħasil tal-flus fid-dinja, iżda rridu niżguraw li flus maħmuġin minn pajjiżi oħrajn ma jispiċċawx fis-sistema finanzjarja tagħna. Il-flus maħmuġin huma l-essenza tal-ħajja tal-kriminalità organizzata u tat-terroriżmu. Nistieden lill-pajjiżi elenkati biex jirrimedjaw in-nuqqasijiet tagħhom malajr kemm jista' jkun. Il-Kummissjoni hija lesta taħdem mill-qrib magħhom biex dawn il-kwistjonijiet jiġu indirizzati fl-interess reċiproku tagħna. " Il-Kummissjoni għandha l-mandat li twettaq valutazzjoni awtonoma u tidentifika l-pajjiżi terzi b'riskju għoli skont ir-Raba' u l-Ħames Direttivi Kontra l-Ħasil tal-Flus. Il-lista ġiet stabbilita fuq il-bażi ta' analiżi ta' 54 ġuriżdizzjoni prijoritarja, li tħejjiet mill-Kummissjoni b'konsultazzjoni mal-Istati Membri u li ġiet ippubblikata fit-13 ta' Novembru 2018. Il-pajjiżi vvalutati jissodisfaw mill-inqas wieħed mill-kriterji li ġejjin: Għal kull pajjiż, il-Kummissjoni vvalutat il-livell ta' theddid eżistenti, il-qafas legali u l-kontrolli stabbiliti għall-prevenzjoni tar-riskji ta' ħasil tal-flus u ta' finanzjament tat-terroriżmu u l-implimentazzjoni effettiva tagħhom. Il-Kummissjoni qieset ukoll il-ħidma tat-Task Force ta' Azzjoni Finanzjarja (FATF), li jissettjaw l-istandard internazzjonali f'dan il-qasam. Il-Kummissjoni kkonkludiet li 23 pajjiż għandhom nuqqasijiet strateġiċi fir-reġimi tagħhom ta' kontra l-ħasil tal-flus/ kontra l-finanzjament tat-terroriżmu. Dan jinkludi 12-il pajjiż elenkat mit-Task Force ta' Azzjoni Finanzjarja u 11-il ġuriżdizzjoni addizzjonali. Xi wħud mill-pajjiżi elenkati llum diġà jinsabu fil-lista tal-UE attwali, li tinkludi 16-il pajjiż. Il-passi li jmiss Il-Kummissjoni adottat il-lista fil-forma ta' Regolament Delegat. Issa se jiġi ppreżentat lill-Parlament Ewropew u lill-Kunsill għall-approvazzjoni fi żmien xahar (b'estensjoni possibbli ta' xahar). Ladarba jiġi approvat, ir-Regolament Delegat se jiġi ppubblikat fil-Ġurnal Uffiċjali u se jidħol fis-seħħ 20 jum wara l-pubblikazzjoni tiegħu. Il-Kummissjoni se tkompli taħdem mal-pajjiżi identifikati li għandhom nuqqasijiet strateġiċi fir-Regolament Delegat attwali u se tkompli taħdem magħhom speċjalment fuq il-kriterji biex jitneħħew mil-lista. Il-lista tippermetti lill-pajjiżi kkonċernati jidentifikaw aħjar l-oqsma fejn hemm bżonn titjib biex titwitta t-triq għall-possibbiltà ta' tneħħija mil-lista ladarba jkunu indirizzati n-nuqqasijiet strateġiċi. Il-Kummissjoni se ssegwi l-progress li jsir mill-pajjiżi elenkati, se tkompli timmonitorizza dawk li jkunu rieżaminati u se tibda tivvaluta pajjiżi addizzjonali, b'konformità mal-metodoloġija ppubblikata tagħha. Il-Kummissjoni se taġġorna din il-lista skont dan. Hija se tirrifletti wkoll fuq it-tisħiħ tal-metodoloġija tagħha meta jkun hemm bżonn fid-dawl tal-esperjenza miksuba, bil-ħsieb li jkunu żgurati l-identifikazzjoni effikaċi tal-pajjiżi terzi b'riskju għoli u s-segwitu meħtieġ. Sfond Il-ġlieda kontra l-ħasil tal-flus u l-finanzjament tat-terroriżmu hija prijorità għall-Kummissjoni Juncker. L-adozzjoni tar-Raba' – fis-seħħ minn Ġunju 2015 – u l-Ħames Direttivi Kontra l-Ħasil tal-Flus – fis-seħħ mid-9 ta' Lulju 2018 – saħħet b'mod konsiderevoli l-qafas regolatorju tal-UE. Wara d-dħul fis-seħħ tar-Raba' Direttiva Kontra l-Ħasil tal-Flus fl-2015, il-Kummissjoni ppubblikat l-ewwel lista tal-UE ta' pajjiżi terzi b'riskju għoli ibbażata fuq il-valutazzjoni tat-Task Force ta' Azzjoni Finanzjarja. Il-Ħames Direttiva Kontra l-Ħasil tal-Flus wessgħet il-kriterji għall-identifikazzjoni ta' pajjiżi terzi b'riskju għoli, fosthom primarjament id-disponibbiltà tal-informazzjoni dwar is-sidien benefiċjarji ta' kumpaniji u l-arranġamenti legali. Dan se jgħin biex jiġu indirizzati aħjar ir-riskji li jkunu ġejjin mill-ħolqien ta' kumpaniji fantażma u ta' strutturi opaki li jistgħu jintużaw minn kriminali u terroristi biex jaħbu l-benefiċjarji reali ta' tranżazzjoni (inkluż għal finijiet ta' evażjoni tat-taxxa). Il-Kummissjoni żviluppat il-metodoloġija tagħha stess biex tidentifika pajjiżi b'riskju għoli, li sserraħ fuq l-informazzjoni mit-Task Force ta' Azzjoni Finanzjarja, ikkomplementata minn kompetenza esperta tagħha stess u minn sorsi oħrajn bħall-Europol. Ir-riżultat huwa approċċ aktar ambizzjuż għall-identifikazzjoni tal-pajjiżi b'nuqqasijiet li jippreżentaw riskji għas-sistema finanzjarja tal-UE. Id-deċiżjoni li jiġi elenkat kwalunkwe pajjiż li ma kienx elenkat qabel tirrifletti l-valutazzjoni attwali tar-riskji f'konformità mal-metodoloġija l-ġdida. Ma jfissirx li s-sitwazzjoni tkun iddeterjorat mill-aħħar darba li ġiet aġġornata l-lista. Il-lista l-ġdida ppubblikata llum tieħu post dik li ilha fis-seħħ minn Lulju 2018. Għal aktar informazzjoni Regolament Delegat: Lista tal-UE ta' pajjiżi terzi b'riskju għoli M&T Metodoloġija għall-identifikazzjoni ta' pajjiżi terzi b'riskju kbir Ir-Raba' Direttiva kontra l-Ħasil tal-Flus Il-Ħames Direttiva kontra l-Ħasil tal-Flus ANNESS It-23 ġuriżdizzjoni huma: (1) L-Afganistan, (2) Is-Samoa Amerikana, (3) Il-Bahamas, (4) Il-Botswana, (5) Ir-Repubblika Demokratika tal-Poplu tal-Korea, (6) L-Etjopja, (7) Il-Ghana, (8) Guam, (9) L-Iran, (10) L-Iraq, (11) Il-Libja, (12) In-Niġerja, (13) Il-Pakistan, (14) Il-Panama, (15) Puerto Rico, (16) Samoa, (17) L-Arabja Sawdija, (18) Is-Sri Lanka, (19) Is-Sirja, (20) Trinidad u Tobago, (21) It-Tuneżija, (22) Il-Gżejjer Verġni tal-Istati Uniti, (23) Il-Jemen.